REGOLAMENT TAL-KUMMISSJONI (KE) Nru 32/2009
tas-16 ta' Jannar 2009
dwar il-ħruġ ta’ liċenzji tal-importazzjoni għall-applikazzjonijiet imressqa matul l-ewwel sebat ijiem tax-xahar ta' Jannar 2009 fil-kuntest tal-kwota tariffarja stabbilita bir-Regolament (KE) Nru 1498/2007 għaz-zokkor u t-taħlitiet taz-zokkor u l-kawkaw ta' oriġini akkumulat AKP/OCT jew KE/OCT
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 2001/822/KE tas-27 ta' Novembru 2001 dwar l-assoċjazzjoni tal-pajjiżi u t-territorji lil hinn mill-baħar mal-Komunità Ewropea (1), u b'mod partikolari l-Artikolu 6(4), il-ħames subparagrafu, tal-Anness III tiegħu,
Billi:
(1)
Ir-Regolament tal-Kummissjoni (KE) Nru 1498/2007 tat-18 ta' Diċembru 2007 dwar il-modalitajiet speċifiċi għall-ħruġ tal-liċenzji tal-importazzjoni għaz-zokkor u tat-taħlitiet taz-zokkor u l-kawkaw ta' oriġini akkumulat AKP/OCT jew KE/OCT (2) fetaħ kwota tariffarja għall-importazzjoni ta' prodotti tas-settur taz-zokkor. Dan ir-Regolament stabbilixxa, fl-Artikolu 1 tiegħu, li r-Regolament tal-Kummissjoni (KE) Nru 1301/2006 tal-31 ta' Awissu 2006 li jistabbilixxi regoli komuni għall-ġestjoni ta' kwoti tal-importazzjoni amministrati permezz ta' sistema ta' liċenzji tal-importazzjoni (3) għandu japplika għall-importazzjonijiet tal-prodotti koperti bil-Kapitolu 17 tan-NM u bil-kodiċijiet tan-NM 1806 10 30 u 1806 10 90 ta' oriġini mill-OCT, permezz tal-kumulu maz-zokkor ta' oriġini mill-AKP u/jew tal-KE.
(2)
L-Artikolu 7(2) tar-Regolament (KE) Nru 1301/2006 jipprovdi li meta l-kwantitajiet li għalihom ikunu saru applikazzjonijiet għal-liċenzji jaqbżu l-kwantitajiet disponibbli għall-perjodu jew għas-subperjodu tal-kwota tariffarja tal-importazzjoni, il-Kummissjoni għandha tiffissa koeffiċjent ta' allokazzjoni li l-Istati Membri għandhom japplikawh għall-kwantitajiet mitluba f'kull applikazzjoni.
(3)
L-applikazzjonijiet għal liċenzji tal-importazzjoni mressqa matul l-ewwel sebat ijiem tax-xahar ta' Jannar 2009 għas-subperjodu mill-1 ta' Jannar sat-31 ta' Marzu 2009 jaqbżu l-kwantitajiet disponibbli. Jeħtieġ għalhekk li jiġi ddeterminat sa fejn jistgħu jinħarġu l-liċenzji għall-importazzjoni, billi jiġi stabbilit il-koeffiċjent ta' allokazzjoni li għandu jkun applikat għall-kwantitajiet mitluba, u li jiġi sospiż it-tressiq ta' applikazzjonijiet ġodda għal-liċenzji għas-sena 2009,
ADOTTAT DAN IR-REGOLAMENT:
Artikolu 1
Għall-applikazzjonijiet għal liċenzji tal-importazzjoni koperti bil-kwota bin-numru tas-serje 09.4652, u mressqa skond ir-Regolament (KE) Nru 1498/2007 għas-subperjodu mill-1 ta' Jannar sal-31 ta' Marzu 2009, għall-kwantitajiet mitluba għandhom jinħarġu liċenzji bl-applikazzjoni ta' koeffiċjent ta’ allokazzjoni ta’ 68,292682 %.
It-tressiq ta' applikazzjonijiet ġodda għas-sena 2008 huwa sospiż.
Artikolu 2
Dan ir-Regolament għandu jidħol fis-seħħ fis-17 ta’ Jannar 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 16 ta’ Jannar 2009.